b'\n_START_ARTICLE_\nAnton Parts\n_START_PARAGRAPH_\nAnton Parts (5. mai 1891, Tarvastu vald, Viljandimaa \xe2\x80\x93 23. jaanuar 1963, Albany, USA) oli Eesti geograaf ja kodu-uurija.\n_START_SECTION_\nElulugu\n_START_PARAGRAPH_\nAnton Parts oli k\xc3\xa4sit\xc3\xb6\xc3\xb6lise poeg._NEWLINE_L\xc3\xb5petas 1914 Ufa Maam\xc3\xb5\xc3\xb5tjate Kooli, \xc3\xb5ppis aastast 1917 Ufa \xc3\x95petajate Instituudis geodeesiat, geograafiat ja bioloogiat. Naasis 1920 s\xc3\xbcgisel Eestisse ja astus vabakuulajana T\xc3\x9c matemaatika-loodusteaduskonda. L\xc3\xb5petas 1925 Tartu \xc3\x95htu\xc3\xbchisg\xc3\xbcmnaasiumi, 1929 T\xc3\x9c loodusteaduskonna, geograafiamagister (1929, T\xc3\x9c), v\xc3\xa4itekiri "Sakalamaa k\xc3\xb5rgustiku looden\xc3\xb5lva vanad rannamoodustised ja nende maastikuline t\xc3\xa4hendus". Oli 1910\xe2\x80\x9311 Uue-V\xc3\xa4ndra vallas ja M\xc3\xb5nnastes kihelkonnakooli \xc3\xb5petaja, 1915\xe2\x80\x9317 Esimeses maailmas\xc3\xb5jas. T\xc3\xb6\xc3\xb6tas \xc3\xbcli\xc3\xb5pilasstipendiaadina (kodu-uurijana) 1921\xe2\x80\x9322 suviti Tartumaa Rannu ja Kursi kihelkonnas ning Setumaal, oli 1920\xe2\x80\x9337 Tartu 4. algkooli ja Tartu \xc3\x95petajate Seminari, 1938\xe2\x80\x9344 Tartu Linna Poeglaste G\xc3\xbcmnaasiumi \xc3\xb5petaja. L\xc3\xa4ks 1944 Saksamaale, sealt 1950 USA-sse, elas algul New Yorgis, hiljem Arizonas.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurinud eriti Edela-Eesti maastikke, avaldanud erialaseid kirjutisi ajakirjades Kasvatus, Loodusvaatleja, T\xc3\xa4nap\xc3\xa4ev, Viking jt. Tema t\xc3\xb6\xc3\xb6del on oluline t\xc3\xa4htsus Eesti agraargeograafias ja etnograafias. 1931\xe2\x80\x9343 avaldas ka arvukalt geograafia \xc3\xb5pperaamatuid (osalt koos E. Markuse, A. Pendre ja Endel Varepiga) ning 1933\xe2\x80\x9334 kahek\xc3\xb6itelise kultuurigeograafilise kogumiku "Kodu ja maailm". USA-s tegi uurimisretki Gila k\xc3\xb5rbesse, j\xc3\xa4tkas geograafiaalaste kirjutiste avaldamist (eesti, inglise ja saksa keeles), koos poja Heikiga kirjutas ja avaldas monograafia Okinawa saare kohta.'